NARIADENIA KOMISIE (ES) č. 931/2005
zo 6. júna 2005,
ktorým sa menia a dopĺňajú prílohy I, II, III B a VI nariadenia Rady (ES) č. 517/94 o spoločných predpisoch pre dovoz textilných výrobkov z určitých tretích krajín, na ktoré sa nevzťahujú bilaterálne dohody, protokoly a iné dojednania alebo iné osobitné dovozné predpisy Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 517/94 zo 7. marca 1994 o spoločných predpisoch pre dovoz textilných výrobkov z určitých tretích krajín, na ktoré sa nevzťahujú bilaterálne dohody, protokoly a iné dojednania alebo iné osobitné dovozné predpisy Spoločenstva (1), najmä jeho článok 28,
keďže:
(1)
V dôsledku prijatia nariadenia Komisie (ES) č. 1810/2004 zo 7. septembra 2004, ktorým sa mení a dopĺňa príloha I nariadenia Rady (EHS) č. 2658/87 o clách a štatistickej nomenklatúre a o Spoločnom colnom sadzobníku (2), je potrebné zmeniť a doplniť taktiež prílohu I nariadenia (ES) č. 517/94.
(2)
Po uzavretí dohody medzi Európskym spoločenstvom a Srbskou republikou o obchode s textilnými výrobkami sa na Srbskú republiku vzťahuje nariadenie Rady (EHS) č. 3030/93 z 12. októbra 1993 o spoločných pravidlách dovozu určitých textilných výrobkov z tretích krajín (3). Preto je potrebné odstrániť odkazy na túto republiku z príloh II, III B a VI nariadenia (ES) č. 517/94. Naopak, Republika Čierna Hora a Kosovo, ktoré sa chápe ako samostatná jednotka definovaná rezolúciou Bezpečnostnej Rady OSN č. 1244 z 10. júna 1999, tvoria samostatné colné územia, a teda je potrebné ich uviesť v prílohách II, III B a VI tohto nariadenia. Na tento účel boli pre Republiku Čierna Hora a Kosovo stanovené nové kvóty použitím najvhodnejšieho kritéria, najmä pomeru počtu ich obyvateľov.
(3)
Preto by nariadenie (ES) č. 517/94 malo byť príslušne zmenené a doplnené; z dôvodu zrozumiteľnosti to znamená úplné nahradenie príloh I, II, III B a VI.
(4)
Opatrenia prijaté v tomto nariadení sú v súlade s názorom Textilného výboru zriadeného podľa článku 25 nariadenia (ES) č. 517/94,
PRIJALA TOTO NARIADENIE:
Článok 1
Prílohy I, II, III B a VI nariadenia (ES) č. 517/94 sa nahrádzajú tak, ako je to uvedené v prílohe tohto nariadenia.
Článok 2
Toto nariadenie nadobúda účinnosť siedmy deň po dni jeho uverejnenia v Úradnom vestníku Európskej únie.
Uplatňuje sa od 1. júla 2005.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 6. júna 2005